  Анжелика Тихонова корреспондент 5-тӥ тулыспалэ Удмуртиысь куасэн бызьылӥсь Лилия Васильева Шундыӝужанпал Европалэн Кубокезлэн люкетаз 10 иськеме классика амалэн бызьылонын азвесь медаль утӥз. Ӵошатсконъёс Москва улосвылысь Красногорск карын ортчизы. Со сярысь Удмуртиысь куасэн бызьылонъя федерацилэн «ВКонтакте» мерлыко вотэсысь бамаз ивортӥзы. Улосчимы Санкт-Петербургысь Лилия Дуркиналы 0,3 секунд гинэ келяз. Куинетӥ инты Хакасиысь Диана Головань басьтӥз Озьы ик та нуналэ воргоронъёслэн 15 иськеме нимаз бызьылонъёссы ортчизы. Удмуртиысь спортсменъёс Владимир Дьяконов но Виталий Дьяконов 13-тӥ но 17-тӥ инты басьтӥзы. 7-тӥ тулыспалэ эрико амалэн спринтъёс луозы. Тодэ вайытом, кемалась ик ӧвӧл Лилия Васильева но Татарстан понна бызьылӥсь Удмуртиысь спортсмен Денис Филимонов куасэн бызьылонъя Дуннелэн кубокезлэн люкетаз пыриськизы.  Тегъёс: Спорт Удмуртия Россия куасэнбызьылон куас  